Tove Hansen boede på fyret med sin familie i to år fra 1960-1962.

Tove Hansen er i dag 64 år gammel og bor i Tilst ved Århus. Men dagen i dag alligevel noget helt særligt for den tidligere nordjyde, der selv har stået klar på første række ved Rubjerg Knude Fyr, der netop er faldet på plads, hele dagen. Tove Hansen har nemlig boet på fyret i to år, fra 1960-1962, fordi hendes var fyrpasser på fyret. Og selvom Tove Hansen siden har boet på flere andre fyre rundt om i Danmark, har det nordjyske fyr en helt særlig plads i hendes hjerte. - Vi var der kun i to år, men fyret har stjålet mit hjerte. Vi flyttede derfra i 1962, og der tog vi helt over til Svaneke og boede, og så kom jeg først tilbage til Rubjerg Knude i 1977, siger Tove Hansen, da TV2 Nord fanger hende, netop som flytningen af fyret er færdiggjort. - Det sjove var, at da jeg så kom tilbage fyret, så var linsen i fyret væk, og det stod og så lidt ked ud af det. Men uanset hvad, så ejer det fyr en stor del af mit hjerte. Lykkelig periode i Toves liv Dengang boede Tove Hansen og hendes familie i de bygninger, der tidligere har stået ved Rubjerg Knude Fyr, men som nu er pillet ned i forbindelse med flytningen af fyret. Hun fortæller, at tiden ved fyret var en meget lykkelig periode i hendes liv. Især nød hun somrene, hvor der var mange turister på besøg. Hendes tidligere værelse blev senere bygget om til det cafeteria, der var tilknyttet muséet ved fyret. - Det har været en underlig dag at være med til. Nu kan jeg slet ikke huske, hvor husene lå henne. De har gravet så meget, og der er en del, der har forandret sig. Fyret har flyttet sig, så det er lidt svært at forestille mig, hvordan det så ud dengang, fortæller Tove Hansen. - Men det er fantastisk, den måde de har valgt at flytte fyret på. Det er lidt af en bedrift, og det har været et ordentligt stykke arbejde, og det gør mig meget glad. Der er tydeligvis en stor opbakning til fyret. Fulgt spændt med i situationen Tove Hansen har spændt fulgt med i situationen med fyret, der er rykket tættere og tættere på kanten, som årene er gået. Hun har i dag to børn, som hun jævntligt har besøgt fyret med. Sidste gang, hun besøgte fyret, var for tre år siden. - Det har været lidt uhyggeligt at følge med i, hvad der sker, så det er godt, der er nogen, der tager sig sammen til at få gjort noget ved det. Det ville have været meget synd, hvis fyret var drattet ned, især når det er sådan en turistmagnet. TV2 Nord fortsætter live-sendingen ved Ruberg Knude Fyr frem til klokken 17.00 senere i dag.